MT Il-Ġurnal Uffiċjali tal-Unjoni Ewropea C 357/9

Sommarju Eżekuttiv tal-Opinjoni dwar il-Proposta għal Regolament li jemenda r-Regolament (KE) Nru 273/2004 dwar prekursuri tad-droga u l-Proposta għal Regolament li jemenda r-Regolament tal-Kunsill (KE) Nru 111/2005 li jistabbilixxi regoli għall-monitoraġġ tal-kummerċ tal-prekursuri tad-droga bejn il-Komunità u pajjiżi terzi

(It-test sħiħ ta' din l-Opinjoni huwa disponibbli bl-EN, FR u DE fuq il-websajt tal-KEPD http://www.edps.europa.eu)

2013/C 357/06

I. Introduzzjoni

I.1. Kuntest tal-Proposti

1. Fis-27 ta’ Settembru 2012, il-Kummissjoni adottat il-Proposta għal Regolament li jemenda r-Regolament (KE) Nru 273/2004 dwar prekursuri tad-droga u l-Proposta għal Regolament li jemenda r-Regolament tal-Kunsill (KE) Nru 111/2005 li jistabblixxi regoli għall-monitoraġġ tal-kummerċ tal-prekursuri tad-droga bejn il-Komunità u pajjiżi terzi (minn hawn 'il quddiem ser jissejħu: “il-Proposti”). Il-KEPD ġie kkonsultat dakinhar stess.

2. Il-Proposti jemendaw ir-Regolament (KE) Nru 273/2004 (1) u r-Regolament (KE) Nru 111/2005 (2) (minn hawn 'il quddiem ser jissejħu: “ir-Regolamenti”), li jimplimentaw il-Konvenzjoni tan-NU tal-1988 kontra t-traffikar illeċitu ta' drogi (minn hawn 'il quddiem ser tissejjaħ: “il-Konvenzjoni tan-NU”) (3). L-Artikolu 12 tal-Konvenzjoni tan-NU teħtieġ li l-Partijiet jikkontrollaw il-kummerċ tas-sustanzi użati biex jiġu manifatturati b'mod illeċitu drogi narkotiċi u sustanzi psikotropiċi (minn hawn 'il quddiem ser jissejħu “prekursuri tad-drogi”). Il-kontroll ta' dawn is-sustanzi għandu l-għan li jiġġieled it-traffikar illeċitu ta' drogi billi jnaqqas il-provvista tagħhom (4). Madankollu, peress li anki l-prekursuri tad-droga għandhom użi leċiti (5), il-kummerċ tagħhom ma jistax jiġi pprojbit.

3. Il-Konvenzjoni tan-NU u r-Regolamenti għandhom l-għan li jirrikonoxxu u jipproteġu l-kummerċ legali ta' prekursuri tad-drogi filwaqt li, fl-istess ħin jaqtgħu qalb id-devjazzjoni tagħhom għal skopijiet illeċiti. Bħalissa, ir-Regolament (KE) Nru 273/2004 jirregola l-monitoraġġ tal-kummerċ fi ħdan l-UE, filwaqt li l-kontroll tal-kummerċ estern huwa regolat mir-Regolament (KE) Nru 111/2005. Dawn it-tnejn huma implimentati mir-Regolament tal-Kummissjoni (KE) Nru 1277/2005 (6).

4. Miżuri għall-kontroll tal-kummerċ fi ħdan l-UE jimplikaw l-ipproċessar ta' dejta ta' operaturi peress li jinkludu l-obbligu li ċerti operaturi tal-industrija jaħtru uffiċjal responsabbli u jinnotifikaw id-dettalji ta' kuntatt tiegħu lill-awtoritajiet kompetenti, jiksbu liċenzja jew reġistrazzjoni, jitolbu lill-klijenti jiddikjarawlhom l-użi tal-prekursuri tad-droga pprovduti lilhom u jinnotifikaw minnufih lill-awtoritajiet kompetenti f'każ li jkollhom suspett li ordni jew transazzjoni jista' jkollha l-għan ta' devjazzjoni tal-prekursuri tad-droga għal skopijiet illeċiti.

5. Fir-rigward tal-kontroll tal-kummerċ estern, l-ipproċessar ta' dejta tal-operaturi huwa meħtieġ ukoll, peress li l-operaturi huma obbligati, pereżempju, japplikaw mal-awtoritajiet kompetenti għal awtorizzazzjoni qabel jimportaw jew jesportaw prekursuri tad-droga. L-obbligi għall-awtoritajiet kompetenti tal-UE jinkludu n-notifika lil ċerti pajjiżi terzi qabel ma sseħħ l-esportazzjoni ta' prekursuri tad-drogi, u l-komunikazzjoni tar-riżultat tal-miżuri ta' monitoraġġ tagħhom lill-Kummissjoni.

6. Wara l-kritika mill-Bord Internazzjonali tan-NU għall-Kontroll tan-Narkotiċi (minn hawn 'il quddiem ser jissejjaħ: “l-INCB tan-NU”) u mir-rapport tal-Kummissjoni tal-2010 (7) dwar id-dgħjufijiet speċifiċi tal-miżuri attwali, il-Proposti l-ġodda jinkludu, fost l-oħrajn, l-elementi li ġejjin għar-Regolamenti: — il-ħolqien ta' Database Ewropea dwar il-Prekursuri tad-Drogi (minn hawn 'il quddiem ser tissejjaħ: id-Database Ewropea); — it-tisħiħ tad-dispożizzjonijiet armonizzati dwar ir-reġistrazzjoni; — l-estensjoni tar-rekwiżit ta' reġistrazzjoni għal dawk li jużaw l-anidride aċetiku (8).

I.2. Għan tal-Opinjoni

7. Ħafna mill-miżuri meħtieġa, bħall-obbligu li l-operaturi jirrapportaw transazzjonijiet suspettużi jew il-kooperazzjoni ma' pajjiżi terzi, jimplikaw l-ipproċessar ta' dejta relatata mal-operaturi li normalment ikunu kumpaniji u/jew persuni ġuridiċi. Madankollu, f'ħafna każijiet, il-persuni fiżiċi ser ikunu identifikabbli wkoll. L-għan ta' din l-Opinjoni huwa li tanalizza l-impatt ta' dawn il-miżuri ta' kontroll fuq il-protezzjoni tal-privatezza u d-dejta personali ta' dawn il-persuni. Peress li ħafna minn dawn il-miżuri diġà huma stabbiliti mir-Regolamenti, l-Opinjoni mhijiex ser tirreferi biss għat-testi l-ġodda iżda anki għal partijiet tar-Regolamenti attwali li mhumiex qed jiġu emendati mill-Proposti.

8. Għaldaqstant, din l-Opinjoni ser tindirizza t-testi leġiżlattivi li ġejjin: — Proposta għal Regolament tal-Parlament Ewropew u tal-Kunsill li jemenda r-Regolament (KE) Nru 273/2004 dwar prekursuri tad-droga (minn hawn 'il quddiem ser tissejjaħ: “il-proposta dwar il-kummerċ fi ħdan l-UE”); — Ir-Regolament (KE) Nru 273/2004 dwar prekursuri tad-droga (minn hawn 'il quddiem ser jissejjaħ: “ir-regolament dwar il-kummerċ fi ħdan l-UE”); — Proposta għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 111/2005 li jistabblixxi regoli għall-monitoraġġ tal-kummerċ tal-prekursuri tad-droga bejn il-Komunità u pajjiżi terzi (minn hawn 'il quddiem ser tissejjaħ: “il-proposta dwar il-kummerċ estern”); — Ir-Regolament tal-Kunsill (KE) Nru 111/2005 li jistabbilixxi regoli għall-monitoraġġ ta' kummerċ fil-prekursuri ta' drogi bejn il-Komunità u pajjiżi terzi (minn hawn 'il quddiem ser jissejjaħ: “ir-regolament dwar il-kummerċ estern”); — Ir-Regolament tal-Kummissjoni (KE) Nru 1277/2005 (minn hawn 'il quddiem ser jissejjaħ “ir-regolament ta' implimentazzjoni”), li b'mod progressiv ser jiġi sostitwit mill-atti ta' implimentazzjoni u ddelegati li għandhom jiġu adottati skont il-Proposti. Meta jkun hemm bżonn, l-Opinjoni ser tirreferi wkoll għall-Konvenzjoni tan-NU li fuqha huma bbażati r-Regolamenti.

III. Konklużjonijiet

64. Il-KEPD jilqa' r-referenzi ġenerali għall-applikabilità tal-leġiżlazzjoni tal-UE dwar il-protezzjoni tad-dejta, il-fatt li ħafna mill-kategoriji tad-dejta li għandha tiġi pproċessata huma speċifikati u l-fatt li l-prinċipju ta' limitazzjoni tal-għan huwa msemmi fil-proposta dwar il-kummerċ estern.

65. Madankollu, jirrakkomanda sabiex fit-testi leġiżlattivi ewlenin jiġu stabbiliti l-elementi essenzjali tal-operazzjonijiet ta' pproċessar bħall-esklużjoni tal-ipproċessar ta' dejta sensittiva. Idealment, il-kategoriji kollha tad-dejta li għandha tiġi pproċessata għandhom ikunu speċifikati fil-Proposti wkoll, u tal-inqas permezz ta' atti ddelegati.

66. Jirrakkomanda wkoll biex: — jiżdied ukoll mal-proposta dwar il-kummerċ fi ħdan l-UE li d-dejta personali fuq transazzjonijiet suspettużi tista' tintuża biss għall-iskop ta' prevenzjoni tad-devjazzjoni ta' sustanzi skedati; — jiġu stabbiliti l-perjodi massimi ta' żamma fi-Proposti għall-operazzjonijiet kollha ta' pproċessar u li fil-Proposti tiġi speċifikata li d-dejta dwar transazzjonijiet suspettużi trid titħassar malli ma tibqax meħtieġa iktar; — fil-Preamboli tar-Regolamenti tiġi ġġustifikata l-ħtieġa ta' kull perjodu ta' żamma speċifiku; — jiżdied Artikolu ġdid mal-Proposti dwar kif l-informazzjoni dwar l-operazzjonijiet ta' pproċessar għandha tiġi pprovduta lis-suġġetti tad-dejta; — fir-rigward tat-trasferimenti internazzjonali ta' dejta personali, jiddaħħlu salvagwardji dwar il-protezzjoni tad-dejta fit-test tar-regolament dwar il-kummerċ estern u f'test internazzjonali vinkolanti jew fi ftehimiet vinkolanti mal-pajjiżi terzi riċevituri; — fir-rigward tad-Database Ewropea, jekk l-operaturi għandhom bżonn ta' aċċess għaliha jew jekk ser tintuża għal skopijiet oħrajn, dan għandu jiġi speċifikat fil-parti sostantiva tal-Proposti; — tiġi żgurata s-superviżjoni tad-database Ewropea b'sistema ta' superviżjoni koordinata bejn il-KEPD u l-Awtoritajiet nazzjonali għall-Protezzjoni tad-Dejta, b'mod simili għal dak li huwa previst għas-Sistema ta' Informazzjoni tas-Suq Intern; — fir-rigward tar-reġistru ta' operaturi Ewropej u l-ipproċessar ta' sommarji ta' transazzjonijiet permezz tad-database Ewropea, għandhom jiżdiedu salvagwardji speċifiċi għall-protezzjoni u s-sigurtà tad-dejta, idealment mal-Proposti u tal-inqas permezz ta' atti ddelegati jew ta' implimentazzjoni; — jekk id-Database Ewropea għandha tintuża għal skopijiet oħrajn li mhumiex fost dawk iddikjarati fl-Artikolu 1(9) tal-proposta dwar il-kummerċ fi ħdan l-UE (eż., għall-ipproċessar ta' dikjarazzjonijiet doganali), dan għandu jiġi speċifikat fil-parti sostantiva tal-Proposti.

67. Fir-rigward tal-prinċipju ta' limitazzjoni tal-għan, il-KEPD jixtieq ifakkar li fil-prinċipju, ma għandux ikun permess li ssir interkonnessjoni u skambju jew korrelazzjoni ta' dejta tad-database Ewropea ma' databases oħrajn amministrati mill-Kummissjoni jew minn entitajiet oħrajn.

Magħmul fi Brussell, it-18 ta’ Jannar 2013. Giovanni BUTTARELLI Assistent Kontrollur Ewropew għall-Protezzjoni tad-Dejta

(1) Ir-Regolament (KE) Nru 273/2004 dwar prekursuri tad-droga, ĠU L 47, 18.2.2004, p. 1.

(2) Ir-Regolament tal-Kunsill (KE) Nru 111/2005 li jistabbilixxi regoli għall-monitoraġġ ta' kummerċ fil-prekursuri ta' drogi bejn il-Komunità u pajjiżi terzi, ĠU L 22, 26.1.2005, p. 1.

(3) Il-Konvenzjoni tan-Nazzjonijiet Uniti kontra t-Traffikar Illeċitu fid-Drogi Narkotiċi u Sustanzi Psikotropiċi, adottata fi Vjenna fid-19 ta' Diċembru 1988 (United Nations Convention against Illicit Traffic in Narcotic Drugs and Psychotropic Substances).

(4) Dan isir flimkien ma' miżuri li għandhom l-għan li jnaqqsu d-domanda ta' drogi illeċiti. Ara l-Istrateġija tal-UE kontra d-Droga 2005-2012, approvata mill-Kunsill Ewropew ta' Novembru 2004 (15074/04 CORDROGUE 77 SAN 187 ENFOPOL 187 RELEX 564) u l-Pjan ta' Azzjoni tal-UE kontra d-Droga 2009-2012 (2008/C 326/09).

(5) Eż., fis-sinteżi ta' plastik, farmaċewtiċi, kożmetika, fwejjaħ, diterġenti u aromi.

(6) Ir-Regolament tal-Kummissjoni (KE) Nru 1277/2005 tas-27 ta' Lulju 2005 li jistabbilixxi r-regoli li jimplimentaw għar-Regolament (KE) Nru 273/2004 tal-Parlament Ewropew u tal-Kunsill dwar sustanzi prekursuri tad-droga u għar-Regolament tal-Kunsill (KE) Nru 111/2005 li jfassal ir-regoli għas-sorveljanza tal-kummerċ bejn il-Komunità u pajjiżi terzi tas-sustanzi prekursuri tad-droga, ĠU L 202, 3.8.2005, p. 7.

(7) Rapport mill-Kummissjoni lill-Kunsill u lill-Parlament Ewropew skont l-Artikolu 16 tar-Regolament (KE) Nru 273/2004 u l-Artikolu 32 tar-Regolament tal-Kunsill (KE) Nru 111/2005 dwar l-implimentazzjoni u t-tħaddim tal-leġiżlazzjoni Komunitarja dwar il-monitoraġġ u l-kontroll tal-kummerċ tal-prekursuri tad-drogi (COM(2009) 709 finali).

(8) L-anidride aċetiku (AA) huwa l-prekursur ewlieni tad-drogi għall-eroina. Bħalissa, ir-rekwiżit ta' reġistrazzjoni marbut mal-AA japplika biss għall-operaturi li jqiegħdu AA fis-suq, u mhux għal dawk li jużaw is-sustanza.